Document ID: 31994R3316

ΚΑΝΟΝΙΣΜΟΣ (ΕΚ) αριθ. 3316/94 ΤΟΥ ΣΥΜΒΟΥΛΙΟΥ της 22ας Δεκεμβρίου 1994 που τροποποιεί τον κανονισμό (ΕΚ) αριθ. 355/94 με τη θέσπιση προσωρινού μέτρου παρέκκλισης υπέρ της Αυστρίας όσον αφορά τις τελωνειακές ατέλειες
ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
Έχοντας υπόψη:
τη συνθήκη προσχώρησης του 1994, και ιδίως το άρθρο 2 παράγραφος 3, καθώς και την πράξη προσχώρησης του 1994, και ιδίως το άρθρο 151 παράγραφος 2,
την πρόταση της Επιτροπής,
Εκτιμώντας:
ότι, στις 5 Σεπτεμβρίου 1994, η Δημοκρατία της Αυστρίας ζήτησε την εφαρμογή μέτρου παρέκκλισης παρόμοιου με εκείνο που εφαρμόζεται ήδη από την 1η Απριλίου 1994 στην Ομοσπονδιακή Δημοκρατία της Γερμανίας, βάσει του άρθρου 2 δεύτερο εδάφιο του κανονισμού (ΕΚ) αριθ. 355/94 του Συμβουλίου της 14ης Φεβρουαρίου 1994 που τροποποιεί τον κανονισμό (ΕΟΚ) αριθ. 918/83 για τη θέσπιση κοινοτικού καθεστώτος τελωνειακών ατελειών (1)- ότι ο κανονισμός (ΕΚ) αριθ. 355/94 αυξάνει, εξάλλου, το επίπεδο των ατελειών για τους ταξιδιώτες προέλευσης τρίτων χωρών-
ότι η αίτηση αυτή αποσκοπεί ιδιαίτερα στη διατήρηση, μέχρι την 1η Ιανουαρίου 1988, του ορίου που εφαρμόζει σήμερα η Αυστρία κατά την εισαγωγή αγαθών από ταξιδιώτες που εισέρχονται στο έδαφός της από χερσαία σύνορα με χώρες άλλες εκτός των κρατών μελών και των μελών της Ευρωπαϊκής Ζώνης Ελεύθερων Συναλλαγών (ΕΖΕΣ)-
ότι θα πρέπει να ληφθούν υπόψη τα οικονομικού χαρακτήρα προβλήματα που ενδέχεται να τεθούν για την Αυστρία λόγω του ύψους των ατελειών, κατά την εν λόγω διέλευση ταξιδιωτών-
ότι θα πρέπει ωστόσο να αποφευχθούν οι στρεβλώσεις ανταγωνισμού λόγω της εφαρμογής διαφορετικών ορίων ατελειών κατά τη διέλευση εξωτερικών συνόρων της Κοινότητας με χώρες μη μέλη της ΕΖΕΣ- ότι θα πρέπει η Ομοσπονδιακή Δημοκρατία της Γερμανίας και η Δημοκρατία της Αυστρίας να εφαρμόζουν ένα ισόποσο όριο κατά την εισαγωγή στα εδάφη τους εμπορευμάτων από ταξιδιώτες προερχόμενους από τις εν λόγω χώρες,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Στο άρθρο 2 του κανονισμού (ΕΚ) αριθ. 355/94, το δεύτερο εδάφιο αντικαθίσταται από το ακόλουθο κείμενο:
"Ωστόσο, σε ότι αφορά την Ομοσπονδιακή Δημοκρατία της Γερμανίας και τη Δημοκρατία της Αυστρίας ο παρών κανονισμός εφαρμόζεται από την 1η Ιανουαρίου 1988, όσον αφορά τα εμπορεύματα που εισάγονται από τους ταξιδιώτες οι οποίοι εισέρχονται στο γερμανικό και το αυστριακό έδαφος από χερσαία σύνορα με χώρες άλλες εκτός των κρατών μελών και των μελών της ΕΖΕΣ, ή ανάλογα με την περίπτωση, ακτοπλοϊκώς με προέλευση τις εν λόγω χώρες.
Πάντως, αυτά τα κράτη μέλη εφαρμόζουν, από την έναρξη ισχύος, της συνθήκης προσχώρησης του 1994, ατέλεια που δεν θα είναι κατώτερη των 75 Ecu κατά τις εισαγωγές που πραγματοποιούν οι αναφερόμενοι στο προηγούμενο εδάφιο ταξιδιώτες."
Άρθρο 2
Ο παρών κανονισμός αρχίζει να ισχύει, την ημερομηνία έναρξης ισχύος της συνθήκης προσχώρησης του 1994.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 22 Δεκεμβρίου 1994.

Labels: 8
3
18